กระทรวงเกษตรและสหกรณ์ เผยผลสำเร็จจากการดำเนินโครงการพัฒนาคุณภาพชีวิตเกษตรกรตามโครงการไทยนิยม ยั่งยืน
กระทรวงเกษตรและสหกรณ์ เผยผลสำเร็จจากการดำเนินโครงการพัฒนาคุณภาพชีวิตเกษตรกรตามโครงการไทยนิยม ยั่งยืน
นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยผลการดำเนินโครงการพัฒนาคุณภาพชีวิตเพื่อขับเคลื่อนเศรษฐกิจฐานรากในพื้นที่ ตามโครงการไทยนิยม ยั่งยืน ว่า ที่ผ่านมากระทรวงเกษตรและสหกรณ์ได้รับงบประมาณ 24,987 ล้านบาท เพื่อดำเนินการพัฒนาเกษตรกรที่ได้ลงทะเบียนเป็นผู้มีรายได้น้อย 11.4 ล้านราย ซึ่งในจำนวนนี้จากการตรวจสอบของกรมส่งเสริมการเกษตร พบว่า มีอาชีพเป็นเกษตรกร 3 ล้านราย 
โดยกระทรวงฯได้ตั้งเป้านำงบประมาณดังกล่าวมาพัฒนาเกษตรกรให้มีทักษะในการประกอบอาชีพ มีความรู้ที่จะผลิตสินค้าให้สอดคล้องกับความต้องการของตลาด เพื่อนำไปสู่การมีรายได้และมีคุณภาพชีวิตที่ดีขึ้น รวมถึงพัฒนาแหล่งน้ำต้นทุน ทั้งการสร้างฝายชะลอน้ำและพัฒนาแหล่งน้ำชลประทาน โดยดำเนินการผ่าน 22 โครงการ แบ่งเป็นดำเนินการผ่านตามแผนยุทธศาสตร์ปฏิรูปโครงสร้างการผลิตภาคเกษตร 20 โครงการ ใช้งบ 24,294 ล้านบาท เช่น โครงการสร้างทักษะและส่งเสริมอาชีพด้านการเกษตร ส่งเสริมปรับปรุงคุณภาพและแปรรูปสินค้าเกษตร 
ส่วนอีก 2 โครงการ ดำเนินการตามแผนงานยุทธศาสตร์เสริมสร้างศักยภาพและพัฒนาคุณภาพชีวิต งบประมาณ 693 ล้านบาท เช่น ส่งเสริมการทำบัญชีครัวเรือน ซึ่งเห็นผลสำเร็จในการพัฒนาชัดเจน จากโครงการพัฒนาด้านน้ำชุมชน ที่สามารถเพิ่มพื้นที่แหล่งน้ำชลประทานได้กว่า 2 ล้านไร่ สร้างฝายชะลอน้ำ 1,341 แห่ง นับว่าจะทำให้เกิดความยั่งยืนในการทำการเกษตรในอนาคต

รัฐมนตรีว่าการกระทรวงเกษตรและสหกรณ์ กล่าวมั่นใจว่า ประโยชน์ทางเศรษฐกิจจากงบประมาณที่ใช้จ่ายลงไปในระบบ ส่งผลสำเร็จให้เกิดการจ้างงาน สร้างรายได้ให้แก่ประชาชนและเกษตรกร รวม 3 ล้านราย ทำให้เกิดการหมุนเวียนทางเศรษฐกิจกว่า 6 หมื่นล้านบาท หรือคิดเป็นร้อยละ 2.54 เท่าของเงินงบประมาณ ที่จะทำให้เกษตรกรไทยมีรายได้เพิ่มขึ้นและมีต้นทุนการผลิตลดลง